J. Brocka, poslanec: (2001-09-05):
Tá prvá poznámka na tých, ktorí hovoria, že málo sa zvyšujú a neskoro, tak len chcem pripomenúť diskusiu, keď sme rokovali o štátnom rozpočte na tento rok a v štátnom rozpočte neboli peniaze na valorizovanie dôchodkov ako mnohí, najmä opoziční poslanci kritizovali vlády, že nemá peniaze na valorizovanie dôchodkov. A my sme len pripomenuli, že ak budú zákonom splnené podmienky, tak vláda musí valorizovať dôchodky. Čiže to je jedna, by som povedal, aj keď možno nie dobrá správa pre mnohých dôchodcov, lebo čo je to zvyšovanie dôchodkov o 5 %. Ale ja si myslím, že aj dôchodcovia zodpovední a dobre informovaní vedia, aká je situácia v Sociálnej poisťovni alebo aká je situácia v slovenskej ekonomike a že aj tých 5 % prijmú nie s nejakým rúhaním, ale proste ocenia možnosti, v ktorých sa nachádzame, nielen táto vláda, ale celá spoločnosť. Chcel by som povedať, že situácia v Sociálnej poisťovni je dlhodobo nepriaznivá, a to nie je výsledok pôsobenia len tejto vlády. Dlhodobo 20-percentná alebo vysoká nezamestnanosť na Slovensku, súčasný ekonomický rast alebo aj vyhliadky do budúcich rokov neukazujú, že by aj tá vláda budúca, ktorá vzíde po voľbách v roku 2002, že sa bude môcť správať inak ako táto vláda aj v otázke valorizovania dôchodkov. A preto by som chcel pripomenúť jeden názor, že ak by táto vláda nebola zodpovedná a vie, že v roku 2002 už v tejto konštelácii pokračovať vo vláde nebude, tak pokojne by mohla zvýšiť dôchodky aj o 10, 20 %, nie? Veď možno vy budete zháňať peniaze potom, respektíve zdroje aj v Sociálnej poisťovni alebo v štátnom rozpočte, lebo keď v Sociálnej poisťovni nebudú, zo zákona garantuje potrebné zdroje štátny rozpočet. (Reakcia z pléna.) Ale chcel by som pokračovať, ak dovolíte. V stanovisku ministerstva financií k tomuto vládou predloženého návrhu zákona o valorizovaní dôchodkov sa hovorí, že na tento rok, áno, nie sú peniaze v štátnom rozpočte, ale aby sa zmiernil ten nepriaznivý dopad na životnú úroveň dôchodcov z rastu životných nákladov, tak sa v budúcom roku uvažuje so sumou 3,7 mld. korún na zvyšovanie dôchodkov od 1. júla 2002 3,7 mld. korún. To znamená, že ak sa dnes zvyšujú o 5 %, a možno že nie o 5 %, ale možno že o viac, tak chcem len pripomenúť, že to s tými zdrojmi v tom budúcom roku ale v Sociálnej poisťovni i v tomto roku bude zase horšie. A preto tá reakcia na informáciu, ktorú som zachytil včera večer v relácii SITO, keď poslanec Andrassy, tento mladý muž, prezentoval informáciu, že klub Strany demokratickej ľavice bude navrhovať 8-percentné zvýšenie dôchodkov. Je z tej istej strany aj pán minister, je z tej istej strany i pani ministerka Schmögnerová a pani ministerka Schmögnerová hovorí o tom, že návrhmi, ktorými chceme znižovať daňové zaťaženie, aby bolo viac práce, aby bolo viac pracovných príležitostí, aby boli vyššie výnosy nielen Sociálnej poisťovne, ale aj štátneho rozpočtu, že tieto návrhy rozvracajú verejné financie, rozvracajú verejné financie. Pripomeniem, že 1 % valorizovania dôchodkov mesačne má dopad na rozpočet Sociálnej poisťovne 60 mil. korún. Čiže od 1. októbra do konca roka 1 % je 180 mil. korún. Ak kolegovia zo Strany demokratickej ľavice navrhnú zvýšiť nie o 5, ale o 8 %, tak tento dopad dokonca roka, len do konca roka bude pol miliardy, presnejšie 540 mil. korún. Samozrejme, dopad na budúci rok bude 2,5 mld. To znamená, že zdroje, ktoré uvažuje ministerstvo financií, t. j. pod vedením pani ministerky Schmögnerovej, vlastne nebudú na valorizovanie dôchodkov v budúcom roku. Ale ja nechcem strašiť dôchodcov, ja chcem skôr položiť otázku, teda položiť otázku pánu ministrovi, ako to s tými zdrojmi v skutočnosti je? Aby nám naozaj povedali, či máme aj navyše, lebo ja si myslím, že nielen poslanci za KDH, ale už to aj moji predrečníci povedali, že majú rovnako sociálne cítenie vyvinuté ako poslanci zo Strany demokratickej ľavice a že budú navrhovať vyššie zvyšovanie. A preto by som chcel poprosiť kolegu Andrassyho, aby so svojím návrhom vystúpil v druhom čítaní ešte predo mnou, lebo ak oni navrhnú o 8 , tak ja za klub poslancov KDH navrhnem o 10 %. Z jednoduchého dôvodu (potlesk), z jednoduchého dôvodu, z jednoduchého dôvodu pani ministerka Schmögnerová nás vyzvala, aby sme pri tomto návrhu, aby sme nelicitovali. Ja už som bol na rokovaní o poslaneckom návrhu, ktorý budeme možno aj dnes preberať. (Reakcie zo sály.) Budú tu teraz novely, poslanecké návrhy KDH novely zákonov o zamestnanosti a o daniach z príjmov. A my tam navrhujeme okrem iného znížiť daňové zaťaženie zamestnaných rodičov, ktorí sa starajú o nezaopatrené deti cez odpočítateľnú položku na deti. Ten dopad bude údajne miliarda, tak ja si myslím, že ak sú zdroje, a o nich ministerka financií vie v tomto zákone, tak my sa budeme usilovať o to, aby sa našli zdroje aj na tie naše návrhy. Ďakujem za vašu pozornosť a verím, že podporíte tento vládny návrh a prípadne aj tie moje poslanecké návrhy, ktoré budem prezentovať z dielne KDH. Ďakujem za vašu pozornosť.